b'\n_START_ARTICLE_\nEetrid\n_START_PARAGRAPH_\nEetrid on orgaanilised \xc3\xbchendid, mille molekulis on hapnikuaatomi kaudu teineteisega seotud kaks alk\xc3\xbc\xc3\xbclr\xc3\xbchma v\xc3\xb5i ka muud asendusr\xc3\xbchma, v\xc3\xa4lja arvatud funktsionaalr\xc3\xbchmad._NEWLINE_\xc3\x9cldvalem: R\xc2\xb4\xe2\x80\x93O\xe2\x80\x93R\xc2\xb4\xc2\xb4 (R\xc2\xb4 ja R\xc2\xb4\xc2\xb4 on \xc3\xbche- v\xc3\xb5i erisugused alk\xc3\xbc\xc3\xbcl-, alken\xc3\xbc\xc3\xbcl-, ar\xc3\xbc\xc3\xbcl- v\xc3\xb5i harvem ka muud r\xc3\xbchmad).\n_START_SECTION_\nF\xc3\xbc\xc3\xbcsikalised omadused\n_START_PARAGRAPH_\nEetrid on omap\xc3\xa4rase l\xc3\xb5hnaga vedelikud, v\xc3\xa4lja arvatud dimet\xc3\xbc\xc3\xbcleeter ja met\xc3\xbc\xc3\xbclet\xc3\xbc\xc3\xbcleeter, mis on toatemperatuuril gaasid. Eetrid on v\xc3\xa4ga lenduvad. Vees lahustuvad nad v\xc3\xa4he v\xc3\xb5i \xc3\xbcldse mitte, kuna ei sisalda h\xc3\xbcdroks\xc3\xbc\xc3\xbclr\xc3\xbchma vesinikke, mis saaks osaleda vesiniksidemetes.\n_START_SECTION_\nKasutusalad\n_START_PARAGRAPH_\nEetrid on heaks lahustiks orgaanilistele \xc3\xbchenditele. Neid kasutatakse ka viimaste s\xc3\xbcnteesis, parf\xc3\xbcmeerias ja meditsiinis. Eetreid kasutatakse veel l\xc3\xb5hna- ja soojuskandjatena ning bensiinkatal\xc3\xbcsaatori lisandina.\n_START_SECTION_\nKeemilised omadused\n_START_PARAGRAPH_\nEetrid on keemiliselt p\xc3\xbcsivamad ja v\xc3\xa4iksema keemilise aktiivsusega kui alkoholid. Eetrid oks\xc3\xbcdeeruvad kergesti hapnikuga seotud s\xc3\xbcsiniku juuresolekul, mille tulemuseks on peroksiidid. Need on \xc3\xa4\xc3\xa4rmiselt plahvatusohtlikud ained.\n_START_SECTION_\nOhutus\n_START_PARAGRAPH_\nEetritega \xc3\xbcmberk\xc3\xa4imisel tuleb eriti ettevaatlik olla, sest pikemaajalisemal seismisel moodustuvad pudelis v\xc3\xb5i muus anumas peroksiiditaolised ained, mis v\xc3\xb5ivad n\xc3\xa4iteks destilleerimisel plahvatada._NEWLINE_Diet\xc3\xbc\xc3\xbcleeter on v\xc3\xa4ga lenduv vedelik, millel on ebameeldivad k\xc3\xb5rvaltoimed. Selle aur on m\xc3\xbcrgine. Et see on \xc3\xb5hust raskem, v\xc3\xb5ib see allapoole koguneda ja hapnikuga reageerides plahvatada.'